Document ID: /roh_data/filtered/fineweb-2-filterrobots_roh.jsonl.gz/32195

L'imperi austriac-ungarais che univa l'Europa occidentala cun l'Europa orientala è ì a la fin durant l'emprima guerra mundiala. Cun el n'è betg be ina structura politica sparida, mabain era ina cultura da la convivenza tranter pievels e naziuns. Questa cultura n'èra betg senza conflicts e cuntradicziuns, mo garantiva tuttina a ses avdants d'esser en il medem temp patriots d'in pajais e burgais dal mund.
Il scriptur Joseph Roth ha descrit en ses roman "Radetzkymarsch, cumparì 1932, en in'istorgia parallela il declin da la famiglia Trotta e quel da l'entir imperi. "La materia è memia gronda, jau sun memia flaivel e na dun betg dumogn" scriva l'autur en ina brev ad in ami. Quai che Roth ha stgaffì è in'istorgia commoventa che tschiffa nus anc oz: Ina lectura ideala per las vacanzas da stad.